I stedet for at kæmpe imod os, så arbejd hos os. Sådan lyder det fra Rigspolitiets cyberchef, Kim Aarenstrup, i en appel til hackere og it-aktivister efter et år med en række hackersager og hård kritik af statens og politiets it-sikkerhed.

»Hvis man er hacker, er det nu, man skal overveje sin løbebane. Hvis man har leget med den ild et par gange og synes, det har været spændende, skal man tænke over, om ikke man kan bruge sine evner på den anden side af plankeværket i den gode sags tjeneste. Hos os og ude i den private sektor er der brug for folk, der kan det her og forstår hackernes bevægelsesmønster«, siger Kim Aarenstrup, chef for Nationalt Cyber Crime Center (NC3).

Budskabet er faktisk en direkte invitation. Som relativ ny chef for Rigspolitiets it-kriminalitetsenhed har han sat sig for at ansætte langt flere it-ingeniører for på den måde at øge politiets evner.